Αυτά είναι όλα

ΑΥΤΑ ΕΙΝΑΙ ΟΛΑ Αυτά είν’ όλα, όσα οι καιροί μου πρότειναν να γράψω, αυτά μαζί με μια καρδιά που αδελφώθηκε μ’ εκείνα, ένα μπουκέτο μ’ αγριόχορτα και λούλουδα να φτιάξω, με τριανταφυλλιές με κεντριά και με χιονάτα κρίνα. Κι όπως η μέλισσα στα πέρατα σ’ ανθόκηπους πετάει, το λουλουδένιο τον γλυκοχυμό, το νέκταρ να μαζέψει, και το μυρμήγκι τ’ άφαντο που ξημερώματα κινάει, να πάρει απ’ το σάκκο του σποριά, ό,τι θα περισσέψει, Μακάρι κι εγώ να μπόραγα να γίνω σαν κι εκείνα, τα πάθη και τους πόθους μου σαν μέλισσα να συλλέξω, κι ένα στεφάνι με ξερόκλαδα και μαραμένα κρίνα, στερνό μου και φτωχό διάδημα, τους στίχους μου να πλέξω. Αυτά θαρρώ ταιριάζουνε σ’ εμέ κι είναι περίσσια τ’ άλλα, που κάνουνε τους διαλεχτούς του κόσμου μας στυλοβάτες, μ’ ορόσημα που οριοθετούν τα έργα τα μεγάλα, και που σημάδια βάζουνε ζωής, για τους κοινούς διαβάτες.